Sex og hemmeligheter
Tirsdag starter Filmfest UNG, og våre anmelddere har kikket på et lite utvalg. 
Les anmeldelsene av Don't Call me Son, Flocken og Mellow Mud her. 

**Brasil 2016 

Regi og manus: 
Anna Muylaert 

Skuespillere: 
Naomi Nero, Daniel Botelho, Dani Nefussi, Matheus Nachtergaele, Lais Dias** 

Aldersgrense: 
12 år/ Egnethet: 
14 år+ 

Tenåringen Pierre utforsker sin egen identitet og seksualitet. 
Han tiltrekkes av både jenter og gutter, og i smug kler han seg i jenteklær og sminker seg. 
Men siden han spiller i band kommer han unna med sin androgyne fremtoning. 
Han bor sammen med moren og lillesøsteren, faren er død. 
Men så en dag står politiet på døren, og livet hans blir snudd på hodet. 

Han får nemlig vite at han ble kidnappet fra sykehuset som baby, og hans egentlige familie har aldri gitt opp håpet om å finne ham. 
Kvinnen han trodde var moren blir fengslet, og han tvinges til å flytte inn med sine nye foreldre og sin nye lillebror. 
De er velstående og opptatt av materielle ting, og å opprettholde en fasade. 
Pierre sliter derfor veldig med at de vil ikle ham pene skjorter og blazere. 
Han vil jo helst gå i kjole. 

Den prisvinnende brasilianske manusforfatteren og regissøren, Anna Muylaert («The Second Mother») har igjen laget en film som utforsker familiedynamikker, seksualitet og ulike sosiale klasser. 
Hun får mest ut av sine unge skuespillere, mens de voksne blir noe stive og kunstige. 
Filmen starter veldig sterkt, men flater litt ut etter hvert. 
Jeg savner blant annet et møte mellom Pierre og kvinnen han i 17 år trodde var hans mor. 
Likevel er det totalt sett en sterk og severdig film. 

Anmeldt av: 
Cathrine Sordal 

Alene mot alle 

Sverige 2015 

Regi: 
Beata Gårdeler 

Skuespillere: 
Fatime Azemi, John Risto, Eva Melander 

Aldersgrense ikke oppgitt** 

Jennifer bærer på noe vondt bak masken av mutt tenåringstrass. 
Men det er først når hun forteller hemmeligheten sin – at hun er blitt voldtatt av skolekameraten Alexander – de virkelige problemene hennes begynner. 
Ingen vil tro på henne. 
Alle tar det for gitt at hun lyver. 
Og når det lille, tett sammenknyttede nordsvenske samfunnet først har valgt side i saken, kan ingenting få dem til å endre oppfatning. 
I stedet øker bare deres forakt for outsideren Jennifer. 

Denne historien blir ekstra brutal fordi den fortelles på så nøkternt vis. 
Selve overgrepet får vi aldri se. 
Men vi får se alt som følger etterpå: de intenst ubehagelige avhørene, utfrysingen på fotballbanen og i svømmehallen, hvordan bygdedyret vokser seg stort og stygt gjennom sosiale medier. 
Og ingenting virker noen gang overdrevet eller overspilt – hvert eneste ukjente navn på rollelisten hadde tvert i mot fortjent en pris for innsatsen de leverer – bare dirrende, forstemmende troverdig. 

"Guldbagge"-vinneren "Flocken" er, som det går frem av beskrivelsen, alt annet enn en "feelgood"-film. 
Å se den føles mest av alt som å bli sparket i magen. 
Og aller hardest rammer avslutningsteksten: 
"Inspirert av sanne hendelser." 

Anmeldt av: 
Roy Søbstad 

Filmperle fra Latvia 

**Mellow Mud 

Latvia 2016 

Regi og manus: 
Renārs Vimba 

Skuespillere: 
Elina Vaska, Andzejs Janis Lilientals, Edgars Samitis, Zane Jancevska, Ruta Birgere 

Aldersgrense: 
15 år+ 
** 

17 år gamle Raya (Elina Vaska) og lillebroren Robis (Andzejs Lilientals) bor på landsbygda i Latvia sammen med en bestemor som ikke akkurat er av den varme og kjærlige typen. 
Sosialarbeideren sier de ikke har noe valg. 
Det er enten bestemoren eller barnehjem, så da bestemoren dør skjuler de det for å kunne holde sammen og fortsette å bo i huset. 

Moren deres har forlatt dem og reist til London, og de begynner å lure på om hun noen gang kommer hjem igjen. 
De har verken penger eller muligheter, men da det arrangeres en språkkonkurranse hvor premien er en billett til London, øyner Raya et lite håp. 
Hun vil finne moren og overtale henne til å komme tilbake. 

«Mellow Mud», som vant Krystallbjørnen under årets filmfestival i Berlin, er regissør og manusforfatter Renārs Vimbas første spillefilm. 
Og det er ikke mye han kunne ha gjort bedre. 
Det samme kan sies om debuten til hovedrolleinnehaver Elina Vaska. 
Hun formidler alle Rayas tøffe opplevelser og kompliserte følelser, som følelsen av å være forlatt, ansvarsfølelsen for broren, og sin første forelskelse på en naturlig, troverdig og gripende måte. 
Filmfotograf Arnar Thor Thorissons naturalistiske, visuelle uttrykk er også svært virkningsfullt. 
En nydelig, sterk og gripende film. 

Terningkast: 
5 Anmeldt av: 
Cathrine Sordal 
